Motorbom ontplof in AnkaraMotorbom in Ankara, Turkye (17 Februarie 2016) Foto: EPA ŉ Motorbom het Woensdagaand in Ankara, Turkye ontplof, wat glo gemik was op die militêre voertuie van die Turkse regering. Minstens 28 mense is tydens die terreuraanval dood en 61 persone is beseer. Talle persone wat tydens die aanval gesterf het, was Turkse soldate. ŉ Turkse koerant, Yeni Safak, wat na aan die regering staan, beweer dat die aanval deur ŉ Siriese burger geloods is. Volgens die koerant was die bom in ŉ gehuurde motor uit die stad Izmir. Niemand het tot op hede erken dat hulle vir die aanval verantwoordelik is nie. Die PKK, wat as terreurorganisasie in Turkye bekendstaan, word egter verdink. Turkye het dit duidelik gestel dat die regering sterk sal optree teen die PKK- Koerdiese Arbeiderparty. In die stad Idil het ernstige voorvalle Woensdagaand tussen die regering en die PKK plaasgevind. Skote en ontploffings kon die hele nag lank gehoor word. Alle inwoners in die stad het opdrag ontvang dat hulle nie hul huise en wonings vandag mag verlaat nie.